CELEX: 22012D0314
Language: sk
Date: 2012-05-16 00:00:00
Title: 2012/314/EÚ: Rozhodnutie Výboru pre vnútrozemskú dopravu Spoločenstva a Švajčiarska č. 1/2012 zo 16. mája 2012 o poskytnutí zľavy z poplatku založeného na výkone za ťažké nákladné vozidlá emisnej triedy EURO VI

19.6.2012   
            
            
               SK
            
            
               Úradný vestník Európskej únie
            
            
               L 158/24
            
         ROZHODNUTIE VÝBORU PRE VNÚTROZEMSKÚ DOPRAVU SPOLOČENSTVA A ŠVAJČIARSKA č. 1/2012
   zo 16. mája 2012
   o poskytnutí zľavy z poplatku založeného na výkone za ťažké nákladné vozidlá emisnej triedy EURO VI
   (2012/314/EÚ)
   VÝBOR,
   so zreteľom na Dohodu medzi Európskym spoločenstvom a Švajčiarskou konfederáciou o železničnej a cestnej preprave tovaru a cestujúcich, a najmä na jej článok 51 ods. 2,
   keďže:
   
               (1)
            
            
               V súlade s článkom 40 uvedenej dohody Švajčiarsko zaviedlo od 1. januára 2001 nediskriminačný poplatok za vozidlá pokrývajúci náklady, ktoré spôsobujú (poplatok založený na výkone za ťažké nákladné vozidlá).
            
         
               (2)
            
            
               V súlade s článkom 44 sa zmluvné strany usilujú o zavedenie ekologických opatrení s cieľom výrazne znížiť výfukové emisie a emisie tuhých častíc z ťažkých nákladných vozidiel.
            
         
               (3)
            
            
               V súlade s článkom 7 ods. 5 sa každá zmluvná strana zaväzuje, že vozidlá povolené na území druhej zmluvnej strany nepodrobí prísnejším podmienkam, ako sú platné podmienky na jej vlastnom území,
            
         ROZHODOL TAKTO:
   Článok 1
   Z poplatku vzťahujúceho sa na kategóriu vozidiel emisnej triedy EURO VI sa dočasne poskytuje zľava vo výške 10 %.
   Článok 2
   Zľava uvedená v článku 1 bude udelená iba vozidlám, ktoré majú potvrdenie o tom, že vyhovujú emisnej triede EURO VI, uvedené v osvedčení o evidencii vozidla alebo ktoré majú rovnocenné osvedčenie vydané vnútroštátnymi orgánmi. Osvedčenie sa musí nachádzať v motorovom vozidle.
   Článok 3
   Príslušné švajčiarske orgány si vyhradzujú právo overiť súlad akéhokoľvek vozidla emisnej triedy EURO VI, ktorému bola poskytnutá zľava z poplatku, s príslušnými limitnými emisnými hodnotami.
   Článok 4
   Švajčiarsko si vyhradzuje právo od roku 2014 prehodnocovať situáciu v súvislosti so zľavou uvedenou v článku 1 a podľa potreby potom túto zľavu obmedziť alebo ukončiť jej uplatňovanie.
   Článok 5
   Toto rozhodnutie nadobúda účinnosť 1. júla 2012.
   
      V Berne 16. mája 2012
      
         
            Predseda
         
         Peter FÜGLISTALER
      
      
         
            Vedúci delegácie Európskej únie
         
         Fotis KARAMITSOS